Kataza met sy trop herenig(Foto: Sally Silvewright/Baboon Matters/Facebook) Kataza, die bobbejaanmannetjie wat onlangs na Tokai in die Kaapse Skiereiland verskuif is, is eindelik weer terug by sy oorspronklike trop in Kommetjie. Kataza is vanoggend vrygelaat nadat alle vorms van kunsmatige identifikasie in Tokai verwyder is en hy deur ŉ veearts ondersoek is. Volgens Kaapse owerhede is Kataza gevang en vrygelaat in ooreenstemming met die goedgekeurde riglyne vir bobbejaanbestuur. “Die DBV se senior inspekteur en veearts het die proses gemonitor en bevestig dat hy fiks en gesond is.” Kataza se strooptogrekord sal ook nie in ag geneem word in enige toekomstige besluite nie. “Dié besluit is geneem om hom ŉ billike kans te gee om weer in Kommetjie aan te pas.” Die publiek word versoek om Kataza nie te steur noudat hy met sy Slangkop-trop herenig is nie, aangesien enige inmenging ŉ invloed op sy bewegings kan hê. Die trop sal gemonitor word om te verseker dat hulle uit beboude gebiede bly. Maroela Media het vroeër berig dat Kataza na die nabygeleë gebied van Tokai verkuif is nadat hy ŉ streep strooptogte gelei het. Kataza kon egter nie by die Tokai-trop aanpas nie, en het snags in die tuin van ŉ plaaslike gevangenis geslaap. Hy was later in ŉ geveg betrokke met ŉ mannetjiesbobbejaan van dié trop, en sou na ŉ wildrehabilitasiesentrum in Limpopo gestuur word voordat die besluit geneem is om hom te herenig met sy voormalige Slangkop-trop.